text: [{"text_idx": "#000002", "text": "Bilondololwa bya Bipangujo bya mu Bible"}, {"text_idx": "#000003", "text": "Bingidilwa bya Kwifunda Nabyo Bible"}, {"text_idx": "#000004", "text": "Madrame a Butangi bwa Bible"}, {"text_idx": "#000005", "text": "Mapya Atala Baneni ba ku Bisanji"}, {"text_idx": "#000009", "text": "Tuyukile namani amba lusangukilo lukekala\u2019ko bine?\nYehova umwene namani lusangukilo lwa bafwe?"}, {"text_idx": "#000010", "text": "Tuyukile namani amba lusangukilo lukekala\u2019ko bine?"}, {"text_idx": "#000011", "text": "Yehova umwene namani lusangukilo lwa bafwe?"}, {"text_idx": "#000012", "text": "1-3. I walwana\u2019ka witulonda batwe bonso, ne mwanda waka kubandaula byobya bifundija Bible kwitusenga mu muswelo kampanda?"}, {"text_idx": "#000013", "text": "LANGA\u2019PO bidi shi unyemanga walwana umbi. Aye ukupityile bukomo ne lubilo. Umuyukile amba kadipo na lusa, mwanda kodi mumone wipaya balunda nobe. Ubatompa kumunyema lubilo lukatampe, ino aye wiya ukufwena. Ubamone kala\u2019mba pano kubapu. Ino na mu kitulumukila, wa kukunyongolola wakufwena. Aye i mupite walwana nobe bukomo, kadi wakulaya\u2019mba usa kukukwasha. Bine, mutyima ubakutu\u0304ka!"}, {"text_idx": "#000014", "text": "2 Na bubine, nobe ulondwanga na walwana wa uno muswelo. Eyo, i batwe bonso. Twefundile mu shapita ushele kunyuma amba Bible utelanga lufu bu walwana. I kutupu potudi ukokeja kumupita lubilo nansha kumunekenya. Batwe bonso ketudi bamone uno walwana wipaya bantu botuswele. Ino Yehova udi na bukomo kupita lufu. Ye mwine Munyongolodi wa buswe wilombwele kala amba ukokeja kunekenya uno walwana. Kadi i mulaye konakanya lufu, walwana netu, dimo kupwididile. Bible ufundija\u2019mba: \u201cLufu, walwana wa mfulo, lukajimankanibwa fututu.\u201d (1 Kodinda 15:26) Bine, uno i mwanda muyampe!"}, {"text_idx": "#000015", "text": "3 Pano tutalei bityetye motwiivwaninanga shi lufu lubetutana. Kino kiketukwasha twivwanije lukulupilo luketupa nsangaji mikatampe. Tala, Yehova ulaile amba bafwe bakekala monka bo\u0304mi. (Isaya 26:19) Bine, bakajokela ku bu\u0304mi. Luno lo lukulupilo lwa lusangukilo."}, {"text_idx": "#000016", "text": "4. (a) Mwanda waka mwiimvwanino wa Yesu pa lufu lwa muntu muswedibwe witufundija mwiivwaninanga Yehova? (b) Yesu wa\u0304di na bulunda bwa muswelo\u2019ka?"}, {"text_idx": "#000017", "text": "4 Lelo kodi mufwilwe muntu oswele? Bine, bikalanga bisansa mpata, bileta mutyima kupepa, ne bushiyena pa mulongo. Mu bine bitatyi\u2019bi, i biyampe kunyemena ku Kinenwa kya Leza kitusenge. (Tanga 2 Kodinda 1:3, 4.) Bible witukwasha tuyuke mwiivwaninanga Yehova ne Yesu shi muntu wafu. Yesu, muntu wa\u0304iwile Shandi ne pa mfulo, wa\u0304yukile kufwilwa muntu mokusanshilanga. (Yoano 14:9) Ponso pa\u0304di penda Yesu ku Yelusalema, wa\u0304di ukapempula ne Lazalasa ne ba Madia ne Mata, bakaka wandi, ba\u0304di mu kibundi kya kubwipi kitwa bu Betani. Ba\u0304pwene bininge. Bible unena\u2019mba: \u201cYesu wadi usenswe Mata, ne mwanabo mwana-mukaji, ne Lazalasa.\u201d (Yoano 11:5) Monka motwefundile mu shapita ushele kunyuma, Lazalasa wa\u0304fwile."}, {"text_idx": "#000019", "text": "5 Lelo Yesu we\u0304ivwene namani pa\u0304fwile mulunda nandi? Nsekununi itulombola amba Yesu wa\u0304ile kudi babutule ba Lazalasa ne balunda ba\u0304di badila. Pa kwibamona, bulanda bwa\u0304mukwata. \u201cWabinza munda mwandi.\u201d Kupwa, nsekununi inena\u2019mba, \u201cYesu wasu\u0304mija impolo.\u201d (Yoano 11:33, 35) Le bulanda bwa\u0304kwete Yesu bulombola amba ka\u0304dipo na lukulupilo? Mhm. Mwanda Yesu wa\u0304di uyukile amba usa\u2019nka pano\u0304 kulonga kintu kya kutendelwa. (Yoano 11:3, 4) Nansha namino, wa\u0304imvwene kyaso ne bulanda bwa kufwilwa."}, {"text_idx": "#000021", "text": "7, 8. Mwanda waka lufu lwa Lazalasa kelwa\u0304dipo lukileta lukulupilo ku bantu ba\u0304di babandila, ino Yesu wa\u0304longele\u2019po bika?"}, {"text_idx": "#000022", "text": "7 Lazalasa wa\u0304ji\u0304kilwe mu muta, o mwanda Yesu wa\u0304nene amba bafundule dibwe dya\u0304di ku kibelo. Mata wa\u0304pela mwanda pa\u0304di ke padi mafuku ana\u0301 matuntulu, umbidi wa Lazalasa wa\u0304di ke mushilule kubola. (Yoano 11:39) Mungya milangwe ya bantu, kekwa\u0304kidipo kadi lukulupilo."}, {"text_idx": "#000023", "text": "Lusangukilo lwa Lazalasa lwa\u0304letele nsangaji mikatampe.\u2014Yoano 11:38-44"}, {"text_idx": "#000024", "text": "8 Dibwe pa kutalulwa\u2019ko, Yesu wa\u0304ita na diwi dikatampe amba: \u201cLazalasa, tamba\u2019mo!\u201d Bya\u0304ikala namani? \u201cMuntu wadi mufwe\u2019wa watamba\u2019mo.\u201d (Yoano 11:43, 44) Fwatakanya\u2019po bidi mwa\u0304sangedile bantu ba\u0304di\u2019po\u2019ba! Banababo na Lazalasa, babutule, balunda, balondakani, bonso ba\u0304di bayukile amba i mufwe. Ino au keye\u2014enka muswe wabo\u2019wa\u2014wimene monka pobadi. Bine, kya\u0304di kimweka\u2019nka bu kilotwa. Na bubine, kepabulwe bavule ba\u0304pambile Lazalasa bi\u0304pa na nsangaji. Kuno shako ko kunekenya lufu!"}, {"text_idx": "#000025", "text": "Ediya wa\u0304sangwile mwana\u0304 mwana-mukaji wa kishala.\u20141 Balopwe 17:17-24"}, {"text_idx": "#000027", "text": "9 Yesu ka\u0304nenepo amba wa\u0304longa kino kingelengele kitulumukwa na bukomo bwandi aye mwine, mhm. Mu lulombelo lwandi lwaa\u0304lombele kumeso\u2019tu kwa kwita Lazalasa atambe\u2019mo, wa\u0304lombwele pato\u0304ka amba Yehova ye Nsulo ya lusangukilo. (Tanga Yoano 11:41, 42.) Kadi ke enkapo pano pa\u0304ingidije Yehova bukomo bwandi bwa kusangula bafwe. Na bubine, Lazalasa i umo\u2019tu wa mu bantu kitema ba\u0304sangwilwe mungya nsekununi ya Kinenwa kya Leza. * Kutanga ne kwifunda ino nsekununi kuletanga nsangaji. Itufundija amba Leza kadipo na mboloji, mu ba\u0304sangwilwe mwa\u0304di banuke ne batame, bana-balume ne bana-bakaji, bene Isalela ne bangi. Kadi mu bino bisonekwa mulombwelwe nsangaji ya kasha\u0304 ya\u0304di isangala bantu! Kimfwa, Yesu pa kusangula nsongwakaji wa\u0304fwile, bambutwile bandi \u201cbabezemuka bya mwiko na nsangaji ya kasha\u0304.\u201d (Mako 5:42) I bine, Yehova we\u0304bapele buluji bwa kusangela bokeba\u0304dipo ba kwilwa nansha dimo."}, {"text_idx": "#000029", "text": "10 Na bubine, bantu ba\u0304sangwilwe na Yesu ba\u0304fwile monka. Le kino kilombola amba nanshi kwibasangula kekwa\u0304dipo na buluji? Mhm, ke amopo. Mwanda ino nsekununi ya mu Bible ibingija bubine bwa kamweno ne kwitupa lukulupilo."}, {"text_idx": "#000030", "text": "11. Nsekununi ya lusangukilo lwa Lazalasa ibingija namani bubine busonekelwe mu Musapudi 9:5?"}, {"text_idx": "#000031", "text": "11 Bible ufundija amba bafwe \u201ckebayukilepo nansha kimo kine.\u201d (Musapudi 9:5) Ke bo\u0304mipo, kadi kebadipo na bu\u0304mi kuntu kampanda. Nsekununi ya Lazalasa ibingija uno mwanda. Lazalasa pa kujokela ku bu\u0304mi, le wa\u0304di kabangila bantu mwikadile nsangaji mu\u0304lu? Le we\u0304bakwatyije moyo na myanda izakaja ya bipita mu kalunganyembo ka mudilo? Mhm. Bible kanenepo kantu nansha kamo kasekunwine Lazalasa. Mafuku onso ana\u0301\u2019a wa\u0304di mufwe, \u2018kuyuka nansha kimo mpika.\u2019 Na bubine, Lazalasa wa\u0304di\u2019tu ule\u0304le mu tulo twa lufu.\u2014Yoano 11:11."}, {"text_idx": "#000032", "text": "12. Mwanda waka tukulupile amba lusangukilo lwa Lazalasa lwa\u0304ikele\u2019ko bine?"}, {"text_idx": "#000033", "text": "12 Nsekununi ya Lazalasa itufundija kadi amba lusangukilo i mwanda wa bine, ke lufumopo bitupu. Yesu wa\u0304sangwile Lazalasa ku meso a kibumbo kya bantu be\u0304mwenine na meso. Enka ne bendeji ba bipwilo ba\u0304di bashikilwe Yesu bene keba\u0304patenyepo kino kingelengele. Ino ba\u0304nene amba: \u201cLe tulonga namani, mwanda uno muntu walonga biyukeno bivule?\u201d (Yoano 11:47) Bantu bavule ba\u0304di bakatala mwine wa\u0304sangwilwe. Ku mfulo, bavule ba\u0304itabija mudi Yesu. Mwanda ba\u0304mwene amba Lazalasa i bubinga bwa pato\u0304kelela bulombola amba Yesu utuminwe na Leza. Buno bwa\u0304di bukamoni bukomo kupatanya bwa\u0304fikije bendeji bamo ba bipwilo bya Bayuda ba mityima myu\u0304mu ku kusaka kwipaya Yesu ne Lazalasa mwine kumo.\u2014Yoano 11:53; 12:9-11."}, {"text_idx": "#000034", "text": "13. Le i kintu\u2019ka kitukulupija amba bine Yehova ukasangula bafwile?"}, {"text_idx": "#000035", "text": "13 Le kwitabija lusangukilo i kwidimba? Nansha dimo, mwanda Yesu wa\u0304fundije difuku dimo amba \u201cboba bonso badi mu bibundu\u201d bakasangulwa. (Yoano 5:28) Yehova ye Umpangi wa bu\u0304mi bonsololo. Le ukokeja namani kukomenwa kupangulula bu\u0304mi? Na bubine, uno i mwanda wimanine pa lute\u0301 lwa Yehova. Le aye ukokeja kuvuluka baswe betu bafwile? Tala bidi, diulu i diyule midiyala ne midiyala keibadika ya n\u0303enyenye, ino Leza uyukile lumo ne lumo pa dijina! (Isaya 40:26) Nanshi Yehova Leza ukokeja kuvuluka baswe betu bafwile ne kamwanda kamo ne kamo kebatala, kadi utengele kwibalwija ku bu\u0304mi."}, {"text_idx": "#000036", "text": "14, 15. Yehova umwene namani myanda ya kujokeja bafwile ku bu\u0304mi, pamo na mwe\u0304kinenene Yoba?"}, {"text_idx": "#000037", "text": "14 Le aye mwine Yehova umwene namani lusangukilo lwa bafwe? Bible ufundija amba udi na me\u0304lu a kwibasangula. Yoba, muntu wa kiko\u0304keji, wa\u0304ipangwile amba: \u201cShi muntu afwe, ekale mu\u0304mi monka\u2019ni, a?\u201d Pano Yoba wa\u0304di wisambila pa kukungila mu kibundu kufika enka ne kitatyi kikamuvuluka Leza. Wa\u0304nene Yehova amba: \u201cShi abe uke\u0304te, nankyo nka kwitaba; nansha ukekalanga ne mutyima wa kuloelelwa ku mi\u0304ngilo ya obe makasa.\u201d\u2014Yoba 14:13-15."}, {"text_idx": "#000038", "text": "15 Langa\u2019po bidi! Yehova uloelelwe bya binebine kujokeja bafwile ku bu\u0304mi. Mwene kuyuka amba Yehova uloelelwe namino kwitukabijanga ku mutyima? Ino lusangukilo lwiya kumeso\u2019ku lukapita namani? I ba\u0304ni bakasangulwa ne bakasangwilwa kwepi?"}, {"text_idx": "#000039", "text": "16. Bafwe bakasangulwa ne kwikala mu ngikadilo ya muswelo\u2019ka?"}, {"text_idx": "#000040", "text": "16 Nsekununi ya lusangukilo idi mu Bible itufundija bivule pa lusangukilo lwiya kumeso\u2019lu. Bantu bayukene bu ba\u0304sangwilwe pano pa ntanda be\u0304lungile monka na baswe babo. Ne lusangukilo lwiya\u2019ko nalo lukekala muswelo umo\u2014ino alo lukekala luyampe kutabuka. Monka motwefundile mu Shapita wa 3, mpango ya Leza i ya amba ntanda yonsololo ikale ke paladisa. Nanshi bafwe kebakasangwilwapo mu ntanda ya mavita, bupolapola, ne misongo. Abo bakapebwa kyepelo kya kwikala\u2019ko nyeke ne nyeke pa ino ntanda mu ndoe ne mu nsangaji."}, {"text_idx": "#000041", "text": "17. Le i ba\u0304ni ne ba\u0304ni bakasangulwa?"}, {"text_idx": "#000042", "text": "17 Le i ba\u0304ni ne ba\u0304ni bakasangulwa? Yesu wa\u0304nene amba \u2018bonso badi mu bibundu bivulukwa bakevwana diwi dya Yesu ne kutamba\u2019mo.\u2019 (Yoano 5:28, 29) Mo monka ne Kusokwelwa 20:13 nandi unena\u2019mba: \u201cDijiba dyaaluja bafwe badi\u2019mo, ne lufu ne Kibundu byaaluja bafwe badi\u2019mo.\u201d (Tala Mbwejo pa paje 212-213.) Kino kibundu kya bantu bonso kikashala pululu. Midiyala ne midiyala ya badi\u2019mo bakekala monka bo\u0304mi. Mutumibwa Polo unena\u2019mba: \u201cKukekalanga lusangukilo lwa boloke ne bakondame bene kumo.\u201d (Bilongwa 24:15) Lelo ko kunena namani?"}, {"text_idx": "#000043", "text": "Mu Paladisa, bafwe bakasanguka ne kwikala monka na baswe babo"}, {"text_idx": "#000044", "text": "18. \u201cBoloke\u201d bakasangulwa i ba\u0304ni ne ba\u0304ni, ne luno lukulupilo ludi na kamweno\u2019ka kodi?"}, {"text_idx": "#000045", "text": "18 \u201cBoloke\u201d bano i ne bantu bavule botutanga mu Bible ba\u0304ikele\u2019ko kumeso kwa Yesu kwiya pano panshi. Padi ubavuluka Noa, Abalahama, Sala, Mosesa, Luta, Eseta, ne bavule bene. Bamo mu bano bana-balume ne bana-bakaji ba lwitabijo i batelwe mu Bahebelu shapita wa 11. Ino mu \u201cboloke\u201d mubadilwa ne bengidi ba Yehova bafwa mu ino yetu myaka. Bine, lukulupilo lwa lusangukilo i lwitunyongolole ku moyo wa kutyina lufu.\u2014Bahebelu 2:15."}, {"text_idx": "#000046", "text": "19. \u201cBampikwa koloka\u201d i ba\u0304ni, ne i mukenga\u2019ka ukebapa Yehova na kanye?"}, {"text_idx": "#000047", "text": "19 Lelo bidi namani ku boba keba\u0304ingidilepo Yehova ne kumuko\u0304kela mpika mwanda wa kuyuka kokeba\u0304dipo bamuyukile? Bano \u201cbampikwa koloka\u201d midiyala ne midiyala nabo kebakavulaminibwapo, anha. Nabo bakasangulwa ne kupebwa kitatyi kya kwifunda kuyuka Leza wa bine ne kumwingidila. Mu bula bwa myaka kanunu, bafwe bakasangulwa ne kupebwa mukenga wa kwilunga na bantu ba kiko\u0304keji ba pano panshi mu kwingidila Yehova. Kikekala kitatyi kya kutendelwa. Kino kitatyi kyo akyo kitelwa na Bible bu Difuku dya Kidye. *"}, {"text_idx": "#000049", "text": "20 Lelo bino byonso bishintulula amba bantu bonso ba\u0304ikele\u2019ko bakasangulwa? Mhm. Bible unena amba bafwile bamo badi mu \u201cNgehena.\u201d (Luka 12:5) Ngehena i dijina ditambile ku kyala kya\u0304di panja pa Yelusalema wa kala. Ba\u0304di baso\u0304ka\u2019mo imbidi mifwe ne bityakuku. Imbidi mifwe ya\u0304di yelwa\u2019mo i ya boba bantu ba\u0304di bamonwa na Bayuda amba kebafwaninwepo kuji\u0304kwa ne kusangulwa kwine. O mwanda Ngehena i kyelekejo kifike\u2019po kya bonakani bwa nyeke. Eyo, Yesu ye udi na mwingilo wa kutyiba mambo a bo\u0304mi ne a bafwe, inoko Yehova ye Mutyibi mwine wa mfulo. (Bilongwa 10:42) Kakasangulapo boba bamona amba i babi, kebadipo na mutyima wa kwalamuka."}, {"text_idx": "#000051", "text": "21 Bible wisambilanga pa lusangukilo lwa muswelo mukwabo, lwa boba bakasangwilwa ku bu\u0304mi bwa momwa mu\u0304lu bu bipangwa bya ku mushipiditu. Enka kimfwa kimo kete kya luno lusangukilo kyo kisonekelwe mu Bible, i kimfwa kya Yesu Kidishitu."}, {"text_idx": "#000052", "text": "22 Yesu pa kupwa kwipaibwa bu muntu wa mashi ne mema, Yehova ka\u0304lekelepo Wandi Mwana wa kiko\u0304keji ashale nyeke mu kibundu. (N\u0303imbo 16:10; Bilongwa 13:34, 35) Leza wa\u0304sangwile Yesu, ino ke na ngitupo ya misunya. Mutumibwa Petelo ushintulula amba Kidishitu \u201cwaipailwe mu ngitu, ino wasangulwa mu mushipiditu.\u201d (1 Petelo 3:18) Bine, kino kya\u0304di kingelengele kikatampe. Yesu wa\u0304di ke mu\u0304mi monka bu muntu mukomo wa ngitu ya ku mushipiditu! (Tanga 1 Kodinda 15:3-6.) Yesu ye umbajinji kupebwa luno lusangukilo lwa ntumbo, ino ke wa mfulopo, ehe.\u2014Yoano 3:13."}, {"text_idx": "#000053", "text": "23, 24. I ba\u0304ni babundile \u201ckaluombe katyetye\u201d ka Yesu, ne buvule bwabo i bantu banga?"}, {"text_idx": "#000054", "text": "23 Yesu byaa\u0304di uyukile amba kasa kujokela mu\u0304lu, wa\u0304nene balondi bandi ba kiko\u0304keji amba \u201cken\u0303enda kukemulongolwela kifuko.\u201d (Yoano 14:2) Yesu wa\u0304telele bano bakamulonda momwa mu\u0304lu bu kandi \u201ckaluombe katyetye.\u201d (Luka 12:32) Lelo kano kakisumpi katyetye ka bene Kidishitu ba kiko\u0304keji kafwaninwe kwikala na bantu banga? Kukwatan\u0303ana na Kusokwelwa 14:1, mutumibwa Yoano unena\u2019mba: \u201cNamwene, na\u2019mba ntale! Kana ka Muko\u0304ko kemene pa Lu\u0304lu lwa Ziona, kadi wadi pamo na bantu 144 000 balembwe dijina dyandi ne dijina dya Shandi pa mapala abo.\u201d"}, {"text_idx": "#000055", "text": "24 Bano bene Kidishitu 144 000, kubadila\u2019mo ne batumibwa ba kiko\u0304keji ba Yesu, bo basangwilwa ku bu\u0304mi bwa momwa mu\u0304lu. Basangulwanga kitatyi\u2019ka? Mutumibwa Polo wa\u0304sonekele amba i mu kitatyi kya kwikala\u2019po kwa Kidishitu. (1 Kodinda 15:23) Monka mosa kwifundila\u2019kyo mu Shapita wa 9, tudi pano mu kine kitatyi\u2019kyo. Nanshi boba babala-banga bashele mu bantu 144 000 bafwa mu ano mafuku basangwilwanga na mu kukopa kwa diso ku bu\u0304mi bwa momwa mu\u0304lu. (1 Kodinda 15:51-55) Ino bantu bavule bene badi na lukulupilo lwa kukasangwilwa mu Paladisa pano pa ntanda kumeso\u2019ku."}, {"text_idx": "#000057", "text": "25 Bine, Yehova ukanekenya lufu, walwana netu, kadi kelukekala\u2019kopo dikwabo! (Tanga Isaya 25:8.) Padi ye uno ubeipangula\u2019mba, \u2018Boba basangwilwa ku bu\u0304mi bwa mu\u0304lu bakalonga\u2019mo bika?\u2019 Bano bantu bakabunda kipindi kya umbikalo wa kutendelwa wa Bulopwe bwa mu\u0304lu. Tusa kuyuka bivule bitala pa uno umbikalo mu shapita ulonda\u2019ko."}, {"text_idx": "#000058", "text": "^ mus. 19 Shi usaka kuyukila\u2019ko myanda mikwabo itala Difuku dya Kidye ne pene pakemanina butyibi, nabya tala Mbwejo, pa paje 213-215."}, {"text_idx": "#000059", "text": "Nsekununi ya lusangukilo idi mu Bible itupanga lukulupilo lwa binebine.\u2014Yoano 11:39-44.\nYehova udi na me\u0304lu a kujokeja bafwile ku bu\u0304mi.\u2014Yoba 14:13-15.\nBonso badi mu kibundu kiji\u0304kwanga\u2019mo bantu bonso bakasangulwa.\u2014Yoano 5:28, 29."}, {"text_idx": "#000060", "text": "Nsekununi ya lusangukilo idi mu Bible itupanga lukulupilo lwa binebine.\u2014Yoano 11:39-44."}, {"text_idx": "#000061", "text": "Yehova udi na me\u0304lu a kujokeja bafwile ku bu\u0304mi.\u2014Yoba 14:13-15."}, {"text_idx": "#000062", "text": "Bonso badi mu kibundu kiji\u0304kwanga\u2019mo bantu bonso bakasangulwa.\u2014Yoano 5:28, 29."}]